Papersnake/gushiwen huggingface dataset:
题画
徐渭（明代）

南海荔枝我曾吃，今见双鹂夺残一。边郎元是陇西人，乃能画此南中物。

我闻南海之枝更绝伦，却只闻之未入唇。不知双鸟争残颗，只是海南还是闽。
题蔡生竹里茅檐似野航
胡寅（宋代）

诛茅自结林中屋，林密先删百竿竹。
南山献状漏南亭，北路行竿喧北曲。
谁知江海蔡中郎，岁晚栖栖泊岭阳。
未有净名方丈室，小斋聊寄锦江航。
劝君须学逃名隐，题揭徒然绚黛粉。
诸看郑圃四十年，妙在不知而不愠。
我今亦住茅竹间，身世浑如系缆船。
空间之中何所有，圣门勋业浩无边。
此君且伴幽人趣，时来岂不茅连茹。
瓶罍果醉两三人，会约伊渠杖藜去。
偈颂一百四十二首 其七十七
释广闻（宋代）

极小同大，极大同小。官路行人少，私酒醉人多。风前三三两两，不妨水云自若。
宗伯奎玉庭师以承晖园纪恩诗见示敬赋二律奉呈 其一
季芝昌（清代）

春晖仍许近宸晖，如此园亭遇亦稀。汉代韦平有堂构，唐家坏亦共枢机。

雕梁旧燕来重贺，乔木新莺喜惯飞。省识君恩深似海，先教合浦返珠玑。
出东门
艾性夫（元代）

驱车出东门，怅望东门道。
折兰赠所思，所赠非所好。
岂无千丈红，相媚一饷好。
终然失所性，不肯寘怀抱。
秋风日以高，玄发日以缟。
攜兰种幽谷，佩服从吾老。
送徐仲洪尉南安八首
彭龟年（宋代）

催科莫作扰人看，趁此登场早了官。
坐视贪残败吾子，不如自放一分宽。
竹轩睡起诗和者既多辄复次韵
曾几（宋代）

雨中好竹不难栽，雨后清无一点埃。
政有贤人林下集，何尝俗客洞中来。
稽山老干应相忆，茂苑新梢未遣回。
归去南轩曲肱梦，葱葱郁郁气佳哉。
大行皇帝挽诗六首
刘克庄（宋代）

虏哨无宁处，龙颜有隐忧。
未曾御戎服，已报走旃裘。
地拓黄河土，天烧赤壁舟。
奈何投柱斧，不待献俘囚。
三闾大夫赞
王柏（宋代）

爱国忧民感慨深，沅湘浩浩魄沈沈。
怀沙哀郢成何事，日月争光只此心。
遇仇仁近出斋小饮次前韵五首
方回（元代）

我诗市匠制锥觿，君集王朝粲璧圭。
奇语时常欹枕咏，佳联直璧遍窗题。
猥思驽驾能追骥，终愧东颦敢效西。
赤甲白盐三峡路，无人肯泝浣花溪。
醉游平泉
白居易（唐代）

狂歌箕踞酒尊前，眼不看人面向天。

洛客最闲唯有我，一年四度到平泉。
登北邙山二首 其一
杨果（元代）

干戈丛里过壬辰，原上累累冢墓新。寒食清明几家哭，问来都是陈亡人。
梅亭
唐彦谦（唐代）

东海穷诗客，西风古驿亭。发从残岁白，山入故乡青。

世事徒三窟，儿曹且一经。丁宁速赊酒，煮栗试砂瓶。
和程阁学送小春茶韵四首 其三
袁说友（宋代）

七椀由来厌八珍，犹堪代酒亦生春。个中风味须知趣，惭愧刘公独倚新。
偈颂一百六十首 其五十五
释宗杲（宋代）

棒打石人头，曝曝论实事。不用作禅会，不用作道会。
题艾溪
艾性夫（元代）

睦城西下柳阴阴，以艾名溪古到今。
鼻祖桑弧蓬矢地，耳孙乔到故家心。
应无别姓争墩住，曾有高人对客吟。
欲向原头拜宗老，西风落日暮云深。
题上封寺
胡宏（宋代）

百年身似客，浩荡世间游。
入望青山发，梦魂偏我留。
我家巫山十二峰，浮江直过巴陵东。
潇湘水与苍梧通，环绕衡岳青冥中。
扁舟白云不可度，杖藜蜡屐乘春风。
山光浮动可揽结，云舒霞卷飞烟虹。
深岩大壑翠巘列，足力已到心无穷。
群峰迤逦势不竞，上尽祝融五千仞。
祝融峰高天更高，太空人世如牛毛。
风云万变一瞬息，红尘奔走真徒劳。
蓬莱羽化慕神仙，神仙渺茫何处传。
雪山清净问因缘，未识乾坤造化权。
独立高寒明月里，此心无著已怡然。
从今识尽青山好，归向人间别看天。
耆英会诗
张焘（宋代）

洛城今昔衣冠盛，韩国园林景物全。功在三朝尊二相，数逾九物萃群贤。

当时乡社为高会，此日居留许款延。多幸不才陪履舄，更惭七十是新年。
南山有虎北山有鸟行寄对山康先生
韩邦靖（明代）

南山有虎不避贤，君乃以手摩其颠。
北山有鸟文彩鲜，君之毛羽何翩翩。
昔人曾忌直如弦，况有高才朝士前。
时若怜才更容直，请子横飞上九天。
逮子赴湖南漕司举寄之
曾几（宋代）

举子忙如此，槐花细细开。
吾儿承诏去，有客附书来。
鹤发风前帽，鸡头月下杯。
衰年馀几许，胜日不同陪。
次韵危虚室过居庸
元明善（元代）

一山万里限中原，神凿居庸百二川。峰势陡回愁障日，地形高出欲扪天。

风沙漠漠龙庭远，云物沈沈鸟道穿。眼底兴亡谁解写，石琴秋水学冰弦。
次韵王敏仲至西池会饮
张耒（宋代）

圣朝无复用舟师，戏遣艨艟插戟枝。
沸浪有声黄帽动，春风无力彩旗垂。
不胜杯酌宁辞醉，传语风光共此嬉。
远比永和真继轨，临摹茧纸看他时。
富池江口夜泊（二首）〗
郭奎（元代）

草昧英雄望列侯，梦中三十六春秋。
功名总被儒冠误，两岸啼猿一夜愁。
和陈子思宿陈家寺
毕仲游（宋代）

诗老才多又好奇，吟来直欲压玄晖。帷子不奈思家意，梦逐山云一夜归。
曹季野余抡仲招集古岩寺洗泉即事
程嘉燧（明代）

结伴携壶集小亭，砂瓶活火试中泠。
乳浮瓯面雪花白，石现潭心天骨青。
远出俗尘堪洗耳，闲窥容发悔劳形。
当歌尚喜清狂在，免使群贤笑独醒。
赠地理方生
黎廷瑞（宋代）

桑田还变海，深谷或为陵。
物化全难料，山经果可凭。
小溪春绿绕，新树午阴层。
且了登临事，风烟拥瘦藤。
送邹泽民还沣阳
刘挚（宋代）

人生寡会合，世路多阱机。吾得二三友，老钝谐所依。

泽民气闳侈，词笔如戈挥。狂鹗但思击，生马不可鞿。

彦修韵寒苦，独以经史肥。捩眼鄙俗调，攘臂谈圣微。

直夫名流子，学性无愆违。冰玉莹表里，芝兰自芳菲。

嗟吾实款段，骐骥安可希。清樽写江海，日获从西圻。

吟锋互矜轧，醉笑相嘲讥。方怀青蒿愧，忽见黄鹄飞。

明哲慎所蹈，勿与矰缴几。秋风病池榭，苦雨沾裳衣。

行矣岁华晏，重感人事非。玉音傥无斁，时有北鸿归。
蝶恋花 得梅垞书
李美（宋代）

风定高楼笼月晕。秉烛殷勤，尺素从头认。豆蔻梢头清露润。

丁香枝上游蜂稳。

酒醒夜寒翻抱恨。未准归期，误了何须问。满目凄其人意闷。

隔溪渔笛三声近。
河汾五贤咏五首 其五 东皋子
薛瑄（明代）

人仕为其名，子仕独为酒。一斗众所称，五斗吾自取。

犹嫌酒未足，弃官归陇亩。葛巾耕东皋，烟雨牛一耦。

种黍学陶翁，自酿还给口。沈饮得真味，万事亦何有。

清风千载馀，谁复尚能友。
潞公与梅圣俞论古人有纯用平声字为诗如枯桑
郑刚中（宋代）

江梅非凡根，先春花南枝。
玲珑皆瑶英，雕镌谁为之。
天高孤芳寒，风来幽香随。
朝暾晞霜华，兰膏涂真妃。
移之当疏帘，吟肠清相宜。
吾将谗花神，妖红徒纷披。
何如今江梅，芬芳无休时。
终愁芝兰嗔，侵渠名声衰。
呈审知
赵蕃（宋代）

晨出及未热，饭余因就谈。
结交真有道，致此亦何堪。
静听多闻益，微吟佳句耽。
疎檐有新月，当共影成三。
与李十一夜饮
元稹（唐代）

寒夜灯前赖酒壶，与君相对兴犹孤。

忠州刺史应闲卧，江水猿声睡得无。
杂兴
方一夔（宋代）

世奕奔趋若决河，谁将独力障颓波。指衣太守存唐苦，循发将军负汉多。

薜芷不芳甘自变，白圭有玷尚堪磨。是非勿与时人说，为就重华述《九歌》。
夜雪诗
刘义恭（南北朝）

云闭星月，飞琼集庭。
严氏溪放歌行（溪在阆州东百馀里）
杜甫（唐代）

天下甲马未尽销，岂免沟壑常漂漂。剑南岁月不可度，

边头公卿仍独骄。费心姑息是一役，肥肉大酒徒相要。

呜呼古人已粪土，独觉志士甘渔樵。况我飘转无定所，

终日戚戚忍羁旅。秋宿霜溪素月高，喜得与子长夜语。

东游西还力实倦，从此将身更何许。知子松根长茯苓，

迟暮有意来同煮。
送刘东山先生行边（三首）
储巏（明代）

天骄未能绝，古人重守边。
刍粟既飞挽，士卒仍屯田。
何为肉食人，此法日弃捐。
兹行理军实，重见洪熙前。
吾闻塞下议，诏许司徒专。
得志贵一时，成功论百年。
丁宁诫边吏，中国方晏然。
赵州婆子勘破话
释子淳（宋代）

木人岭上歌，石女溪边舞。
明月共同途，无私照今古。
夔州竹枝歌九首 其二
范成大（宋代）

赤甲白盐碧丛丛，半山人家草木风。榴花满山红似火，荔子天凉未肯红。
薄倖
杨慎（明代）

碧鸡催晓。正话别、匆匆未了。又咫尺、销魂桥上，南浦绿波芳草。

咫昨宵、醉褶罗襟，玉山拚为金樽倒。爱皎皎当窗，盈盈隔水，那个人儿窈窕。

自油壁香车去后，路远西陵月悄。恨同心带缓，露兰啼歇，多情却被无情恼。

最萦怀抱。把双双骰子，重重喝采占佳兆。桃花有意，前度刘郎未老。
北斋
叶适（宋代）

频年寄全吴，廨宇杂营保。
前厅久倾压，久舍岌欹倒。
常因霖雨久，壁坏不容扫。
跳蛙浴漏潴，野穀媚穿杲。
以兹违色养，先还媿亲老。
低头谩商歌，瞪视豁愁抱。
当身良易足，遗久非长道。
幸今脩整毕，楹桷正完好。
晴窗闲昼永，夜榻初凉早。
友朋坐雍雍，燕雀鸣草草。
居室君子久，荜门固为宝。
矧伊泽国士，败栋威涂潦。
缪弃使者属，职思振枯槁。
人之所歆羡，未必天能造。
卷藏姑罢归，蠹简说刚浩。
送梁漕江归
吴泳（宋代）

皎皎从来世不容，平平未足与言功。
介言西事何妨谪，洵著权书竟是忠。
只为边民忧自北，卷将吾道载而东。
分明自有天知己，趣檄和看骑火红。
咏盆中松树
韩氏（清代）

偃蹇依然水石清，贞心独结后凋盟。生来不受人攀折，雪共荒寒月共明。
仁寿县后有亭余名之曰明远赋诗二首
郭印（宋代）

虚亭突兀枕崇冈，玉宇无风秋自凉。
地阔群山争逶迤，天低远自立微茫。
阴晴易辨云霞色，晓夕常吞日月光。
我亦清心官事省，葛巾藜杖得徜徉。
和肃虏侯黄虎痴承制颁历韵
张煌言（明代）

骏驭遥巡断赭鞭，孤臣频岁纪星躔。晓筹冷落鸡人唱，寒管惊回龙子眠。

旧放梅花知汉腊，新添蓂叶是尧年。义熙何用陶潜载，日月中天正朗悬。
秋夜宿慈度寺听梵作 其一
郑献甫（清代）

禅堂秘秋光，佛火炯深雾。幽梵出山来，叶落不知数。

鱼声亦自间，惊鹊穿林去。卷帘踏秋水，月上娑罗树。
颂古一百首
释智愚（宋代）

入门句子已先酬，唤去呼来第二头。
到此不知茶味者，纷纷空买洞庭舟。
句
鲍寿孙（宋代）

一樽浮大白，千里策飞黄。
拟古 其六
王拯（清代）

左藏早亏竭，捃摭到关榷。国中又四郊，持笇尽握齱。

江湖久乾又，灾祲又螟蠼。去年履亩余，箕敛又今作。

军中责转运，官岂为囊橐。富贪贫者死，骨血任敲斲。

敲斲何敢言，斯民甚中悫。谁知剜心肉，尔乃事酒乐。

玉貌锦衣郎，金鞍骑六駮。金张本家世，光彩甚卓荦。

清晨谒中军，晚出大欢噱。第闻前军捷，筹运秘帷幕。

明镫宴如渑，号令走雷雹。归来百呵殿，计日有佳擢。

小人幸葭莩，茹拔尽优渥。歌儿头锦缠，挥斥罄山岳。

吾军虮生甲，菜色忍桑蠋。而官计锱铢，相对情殊邈。

群饥走何之，铤鹿能反角。足寒伤人心，朝涉何劳斮。
偶作
仇远（元代）

元亮真止酒，昭文不鼓琴。文章成小伎，道德负初心。

故友凋零尽，中年感慨深。从来麋鹿性，只是爱山林。
石门寺四首 其二
朱松（宋代）

行穿苍麓瞰平冈，踏破青鞋到上方。城市纷纷足机阱，却从山路得康庄。
明禋进戒诗
程公许（宋代）

於赫圆宰，视听自民。
惟圣能飨，非德莫亲。
乃眷炎宋，受命以仁。
十月三叶，涵每毓春。
德厚流光，施及吾君。
历数有归，兆协大横。
性笃孝薛，天纵睿神。
思皇帝统，积累艰勤。
譬彼菑田，
是播是耘。遗大朕躬，
曷其敢宁。嗣训九年，
端拱严宸。权纲复归，
如日宣精。奸险投荒，
耆哲扬廷。与物便始，
三载惟寅。宗祀戒期，
历吉中辛。孚号万方，
以肃先庚。饬我玉幣，
洁我粢盛。秋霖淫泆，
俄浃六旬。法宫祗惧，
虔祈百灵。炉沉未烬，
如谷应声。飚籁号起，
雾侵敛昏。凡百执事，
肄习彬彬。戊辰斋居，
弥竭精纯。昧旦盛且，
天仗肃陈。爰趋殊庭，
溯瞻九闳。眷我道祖，
凝神窈冥。浚发灵源，
流福无垠。旋跸清庙，
感恻蒿焄。端冕对越，
秉心著存。暨入祢室，
有涕其零。僾若有见，
忾如有闻。景续陆离，
瑞霭轮囷。乃备法驾，
玉軑金轮。苍龙载驱，
和鸾锵鸣。黄纛晅书，
翠蕤梢云。还复斋寝，
以须肇禋。重屋启邃，
入牖徹扃。秸席纯敷，
蜡炬交荧。金石森列，
豆笾芯芬。有雨其雱，
激电震霆。先事以戒，
升奠而停。皇心益祗，
惕若持盈。上帝降鉴，
富媪式凭。二后严配，
五帝侍轩。陛级陟降，
食饮乐欣。礼仪既备，
廷列九宾。宣旨辍贺，
免御端门。天降威灵，
宁不震惊。省咎宸扆，
肆眚八纮。相古肆祀，
酒癣牡骍。吒物荐忱，
惟协这馨。玉带之图，
奉高所营。盖第圜水，
入自昆仑。辩说蹖驳，
舛厥本源。若稽皇佑，
裁自帝尊。合祛参侑，
不渎不烦。维时春和，
穆穆迓衡。尚劳圣虑，
抑加鸿名。制诏辠己，
千古日星。其在於今，
履运艰屯。胫躔错度，
水旱存臻。寇盗虔刘，
公私窭贫。国论轇轕，
政条放纷。所宜急急，
补坏支倾。皇帝明哲，
问学日新。夔夔翼翼，
是究是询。广内九重，
方丈八珍。采翠眩转，
尊罍溢醇。皇情泊然，
尧采若颦。沓来封章，
敷列典坟。旰不遑食，
坐或达晨。虽躬其劬，
未凝劂勋。因飨而思，
咎证之频。天诱帝衷，
跻之乾游。天启神断，
旋乾转坤。抵龟蔽志，
昒号列绅。若古有训，
股肱惟恐人，进退以礼，
艰哉选抡。匪余则私，
弛弛必更。皤皤一老，
为世重轻。毋徐其驱，
扰我心旌。奚蠹莫理，
奚坠莫撑。执枉而陟，
孰贤而湮。孰道之同，
而返丘园。迟汝之来，
秉我化钧。莫莫葛藟，
芘其本根。有来赞裸，
麟趾振奋。时庸展亲，
金帛脤膰。慨昔急难，
在原脊令。岂不尔矜，
义或夺恩。盍考故实，
以厚人伦。言路之辟，
公论以信。谁窒其来，
岁久积堙。亦既疏沦，
源清则亨。毋厌其鲠，
而其佞言。药石我爱，
醪醴我醒。好恶之岐，
治忽以分。民亦劳止，
鲂尾其赪。吒之守宰，
尔抚尔循。边以警闻，
皇皇算缗。吏缘为奸，
星火急征。慨彼嘉殖，
耗於螣螟。戢贪林苛，
前令盖申。祁祁中原，
百年荆榛。天狼耀芒，
较昔则狞。摲我边关，
殓我边氓。汔可小休，
亦人之情。偿得少暇，
修其政刑。毋宁翫愒，
以纵鲸吞。维是四端，
急甚救焚。天何言哉，
警戒谆谆。仁爱之心，
与父母均。皇帝曰咨，
尔公尔卿。其左右我，
以经以纶。鼎雉儆，
中兴有殷。云汉惧灾。
王化复行。维思无邪，
负扆有铭。敢不参倚，
日省吾身。我阙汝规，
毋我逢迎。渊冰虎尾，
始终一诚。神示神考，
宁不我听。百臣司蕝，
虔薛骏奔。跪诵祝册，
如帝其聆。式稽周颂，
进戒九阍。敬之敬之，
毋圯於成。海深岳崇，
不废涓尘。图易於艰，
渝险而平。天锡帝寿，
如古大椿。天祚景运，
万亿子孙。臣虽不敏，
知力於文。
和刘正夫见寄
吴芾（宋代）

揽辔澄清慕古人，观风问俗按行频。
振荒已视饥由己，畜水犹思利及民。
美意共推君体国，高怀还喜我抽身。
名章下逮情何厚，和气薰然暖似春。
佚老堂
陈瓘（宋代）

解组纷华远，悬车兴味长。身闲云去住，心净月清凉。

老矣思同隐，归欤叹异乡。平生高意在，畎亩未应忘。
题评月轩吟草四首 其二
黄光照（清代）

渗黩乾坤鼎祚移，城崩霜陨变生奇。心伤一代成诗史，髣髴梅村皓首时。
怀昔吟八首 其一 李尚文先生
曹于汴（明代）

李公建美猷，掖垣振遐轨。弥天知琐郎，到今黄发李。

千载有馀芬，煌煌徵国史。愚忝踵故署，三叹不能已。
草亭偶书
白玉蟾（宋代）

赋罢清都白玉楼，不知何事复阎浮。
琴弹十二栏杆月，酒洗三千世界秋。
绛阙瑶台知有路，空青水碧若为求。
紫皇早晚怜孤愤，背土凌虚上去休。
衰荷
白居易（唐代）

白露凋花花不残，凉风吹叶叶初乾。
无人解爱萧条境，更绕衰丛一匝看。
送逊师归舒州
王安石（宋代）

山川相对一悲翁，往事纷纷梦寐中。
邂逅故人恩意在，低徊今日笑言同。
看吹陌上杨花满，忽忆岩前蕙帐空。
亦见桐乡诸父老，为传衰飒病春风。
孤舟吟
何维棣（清代）

倦马嘶旧都，宾鸿归故林。念我远游客，恒年滞江浔。

登楼眺南天，家园晻云岑。矧兹秋气凉，关河红叶深。

严霜肃大野，宵风吹我襟。荣利讵不羡，羁思固难任。

既触梁鸿悲，谁怜庄舄吟。
【双调】蟾宫曲　自乐
孙周卿（元代）

想天公自有安排，展放愁眉，开着吟怀。款系红牙，低歌玉树，烂醉金钗。
花谢了逢春又开，燕归时到社重来。兰芷庭阶，花月楼台，许大乾坤，由我诙谐。
草团标正对山凹，山竹炊粳，山水煎茶。山芋山薯，山葱山韭，山果山花。山溜
响冰敲月牙，扫山云惊散林鸦。山色元佳，山景堪夸，山外晴霞，山下人家。　渔父
浪花中一叶扁舟，到处行窝，天也难留。去岁兰江，今年湘浦，后日巴丘。
青{艹弱}笠白渡口，绿蓑衣红蓼滩头。不解闲愁，自号无忧，两岸芦花，一觉
<鼻勾><鼻勾>。　题琵琶亭
到浔阳夜泊星槎，送客江头，忽听琵琶。下马维舟，回灯借问，何处人家？
妾本是京师馆娃，嫁商人沦落天涯。再转龙牙，细拨轻爬，声裂檀槽，月满芦花。
见乐天细问根芽，襟搭鲛绡，玉笋笼纱。家住长安，十三学乐，髻绾双鸦。今老
却朝云暮霞，再休题秋月春花。自叹咱家，两鬓霜华，有锦难缠，泪湿琵琶。　寄友人
忆湘南冷落鸥盟，木落庭皋，满院秋声。夜月关河，西风天地，自笑浮生。
归兴动江神敛容，客情多山鬼知名。月殿龙庭，云路鹏程，独跨天风，直上瑶京。　题恨
到春来郁闷恹恹，昼夜相兼，粉黛慵拈。尘满妆奁，香消宝靥，翠淡眉尖。
封泪锦丝丝恨添，唾窗绒缕缕情粘。翠幕朱帘，玉管牙签，绿惨红タ。燕妒莺嫌。　寿友人七月七日
喜年年玉井莲开，开上人间，月地云街。臂络珠璎，头缠红锦，袖拂芳埃。
云子酒香浮玉台，雪儿歌韵绕金钗。开桂多栽，五福齐来，禄享千种，位列三台。
生查子·官身几日闲
晏几道（宋代）

官身几日闲，世事何时足。君貌不常红，我鬓无重绿。
榴花满盏香，金缕多情曲。且尽眼中欢，莫叹时光促。
次韵赠上饶郑圣予沂
方回（元代）

郑里茶山乃诗祖，继之章涧两泉吟。
端能捷疾追芳躅，当复幽冥入苦心。
力到光前还绝后，事殊思古定伤今。
儿啼可止有新样，黄叶元来不是金。
寄绮青浣芳两妹
潘焕媊（清代）

料侍高堂养，团圞乐不支。嫂贤殊胜姊，兄友可兼师。

夜月花千树，春风酒一卮。怜予定相忆，曾否有新诗。
政和二年三月廿四日鄜延帅府大阅即席呈献帅座贾公凯歌 其三
杨景（宋代）

天兵十万拥貔貅，紫塞年年大有秋。不是颉羌求款附，为君唾手取灵州。
山居二十咏 其八 蜂庐
洪适（宋代）

分窠能择地，识路自寻花。不候谯门鼓，群飞晚趁衙。
瞿唐峡 其二
阳枋（宋代）

万丈危屏水墨图，江流带窄映云衢。莫怪波平澜不倒，回狂滟滪一峰孤。
二灵寺守岁
戴叔伦（唐代）

守岁山房迥绝缘，灯光香灺共萧然。无人更献椒花颂，

有客同参柏子禅。已悟化城非乐界，不知今夕是何年。

忧心悄悄浑忘寐，坐待扶桑日丽天。
阻风渡头见杨柳
许琮（宋代）

古渡疎杨数树青，孤村细草冻还醒。
风光直欲催头白，樽酒何人肯放停。
小院腰肢今寂寂，天涯魂梦几冥冥。
闺中莫道长相忆，客路悲风彻夜听。
和建小学韵呈赵求仁使君
刘黻（宋代）

衿佩欢迎师帅来，读书种子赖栽培。
他年济济云霄路，谁信清朝叹乏才。
雪天
韩淲（宋代）

云意昏明欲雪天，冷风吹叶满流泉。短檐半影荒荒日，曲径微流冉冉烟。

山色不嫌灵运屐，溪光先上子猷船。林边喜有春消息，梅点长梢已粲然。
蹇应叔自宜兴寄近诗和马字韵
吴泳（宋代）

仲连本策士，元亮非隐者。
举世莫知我，悬车息其马。
舣船阳羡头，停策计山下。
山水自娱人，无烦丝竹写。
书意
陆游（宋代）

篱角绯桃落渐稀，晚风吹去点苔矶。
挥金岂必如疏傅，二亩春秧也是归。
春雪后寄范长民
吴可（宋代）

回首长安泪满衣，东风如旧鬓成丝。
扶持衰病元无术，感叹飘零漫有诗。
那信梦魂随北雁，忍看霜雪满南枝。
幽居只合从公等，自笑年来见事迟。
春游司直城西鸬鹚溪别业
清江（唐代）

别墅军城下，闲諠未可齐。春深花蝶梦，晓隔柳烟鞞。

韶景浮寒水，疏杨映绿堤。沿洄看竹色，来往听莺啼。

久慢持生术，多亲种药畦。家贫知素行，心苦见清溪。

越客初投分，南枝得寄栖。禅机空寂寞，雅趣赖招携。

本寺重江外，游方二室西。裴回恋知己，日夕草萋萋。
和章汉直
杨万里（宋代）

宛水吹波解舫斋，南徐吊古上高台。
岸巾过我灯前语，赠句清於月底梅。
对著酒船手持蟹，管渠秋井骨生苔。
壁间挂舌那能许，一斗百篇真快哉。
清江曲内一绝（折腰体）
崔峒（唐代）

八月长江去浪平，片帆一道带风轻。

极目不分天水色，南山南是岳阳城。
题傅侍郎寒碧十五韵·宜月
陈宓（宋代）

海底初上时，柳末清光发。
满窗璠欤映，我胸中月地。
送温伯玉二首
韩元吉（宋代）

牛渚青山路，衰迟旧往来。
西风动黄叶，朔雪记寒梅。
戍鼓边城近，楼船猛士催。
然犀不用照，拔剑忆澹台。
织图二十四首 其六 三眠
楼璹（宋代）

屋里蚕三眠，门前春过半。桑麻绿阴合，风雨长檠暗。

叶底虫丝繁，卧作字画短。偷閒一枕肱，梦与杨花乱。
水调歌头（中秋口占）
刘辰翁（宋代）

明月几万里，与子共中秋。古今良夜如此，寂寂几时留。何处胡笳三弄，尚有南楼余兴，风起木飕飕。白石四山立，玉露下平洲。

醉青州，歌赤壁，赋黄楼。人间安得十客，谭笑发中流。看取横江皓彩，犹似沈河白璧，光气彻天浮。举首快哉去，灯火见神州。
诸家牡丹已谢小圃忽开两朵皆大如斗戏题二绝
刘克庄（宋代）

踏青人被色香迷，击壤翁看蓓蕾知。
漏籍谱中无可恨，花开殿后未为迟。
赋得五云多处是三台送许令公应朝
孙继皋（明代）

三台星朗五云鲜，万国朝正向九天。陛拥郎官元列宿，台书太史总非烟。

玑衡望里祥光合，环佩声中瑞霭缠。曳履旧惭曾践斗，随君心到玉皇前。
莱上人弱水颂
李孝光（元代）

岂无船筏奈君何，生怕无风水自波。碧海倒流三万里，手提明月上银河。
山亭新霁
叶以照（清代）

林下雨初霁，山亭空翠飞。绿萝长几许，著地扫苔衣。
望仙楼
仇远（元代）

九仙山晓。雾冥冥、一鹤飞来华表。衔得红云花岛。双蒂仙桃小。

表罂旋汲香泉，短鑺闲锄春草。愁种愁深多少。头白鸳鸯老。
答杨鬯侯用前韵
成鹫（清代）

有手不拈花，有口不说法。睡起日三竿，茅茨雪低压。

高人入我庐，奇峰倚天插。赠我貂襜褕，报之弊单袷。

鹏奋天池宽，蛙忘井泉狭。请从中宿游，往来互针劄。

寄语选官场，青山拟黄甲。
陪仇仁父先生登石头城
黄溍（元代）

谈笑逢诸老，登临失故亭。
薄游成汗漫，高步觉竛竮。
峡水通吴白，淮山入楚青。
平生一杯酒，及此慰飘零。
酬谈上人咏海石榴
麹信陵（唐代）

真僧相劝外浮华，万法无常可叹嗟。

但试寻思阶下树，何人种此我看花。
潘印川司寇毗山别业
游朴（明代）

毗山春色郁苍苍，万顷湖光接混茫。雨露年深松桂老，池台风满薜萝香。

赤松早结留侯约，绿野新开晋国堂。一望晴莎游屐遍，徘徊未肯上归航。
暮抵蒲城望余雪
董文骥（明代）

秦山雪后看，余雪半峰寒。马色斜阳尽，车声古道乾。

金城悲麦秀，玉殿想云端。暮鸟归飞急，王程尚未安。
答吴子登
张埴（宋代）

闲随川上弄晴漪，归饮无何政谓宜。
云去但惊山朵朵，月明空谓佩离离。
高楼长笛无人听，一日三秋有我诗。
此意悠悠浮剑外，绿阴深处只莺知。
古乐府 短歌行
张载（魏晋）

灵旗指，不庭方，大风泱泱天外扬。短箫歌，歌恺康。

明廷万年，继明重光。曾孙稼，如茨梁。嘉与万邦，纯嘏有常。
【南吕】一枝花_自从俺学出
未知作者（元代）

自从俺学出家，偶然把明师遇。受辛勤十数载，无明夜办功夫。传的是道妙
虚无，教我紧把丹田固，为残生作道术。行火候煅炼增加，入静定方为沐浴。
【梁州】寂然不动分毫志，炼金丹除了厄苦，离尘俗换了凡躯。忘言减语，
片时间收敛铅汞聚。有根蒂伏朴归真，有志气腾云蹑雾，有缘分飞上天衢。初学
笃志真言语，见世俗人贪财好欲，不顾残生一个个要亻赞金珠。大限到百事都无，
费精神使得干枯。从今，至古，神仙本是凡人做。定浮沉认宾主，收汞收铅莫迟
阻，自问他有有无无。
【哭皇天】化清香吹入中霄路，一时间造化须臾。舞翩翩海底寻鸥鹭，喜的
是冷淡萧疏。弟子师徒，笑吟吟同步赴仙都。蓬莱三岛归家去，昼夜功夫无思虑。
冥冥杳杳，恍恍惚惚。天门开放道清虚，地户牢关抽添无数。澄澄湛湛功程做，
独坐忘言默语，驾河车上下宽舒。功成纯粹守，似有却如无。明明地不昧元来路，
包含万象，体不挂丝铢。
【乌夜啼】运坤火乾天雾，要殷勤守玉炉。炼真汞成至宝，烹白雪似收支金
珠。煅黄芽做地母，饮刀圭习真土。将龙虎来擒伏，呼风唤雨。
【煞尾】化金仙脱体乘风去，一道寒光满太虚。有婴儿有姹女，有黄婆配亲
女。霎时间会云雨，众仙欢个个舞。出了世尘离爱欲，早则不回头，一心觅钟吕，
直至蓬莱伴师祖。同共群仙一处宿，升降三宫到紫府。调息绵绵炼真土，收敛黄
芽治龙虎，骑坐白鹤跨鸾辂，离却凡间登仙路。再共清风做伴侣，又共明月做道
主，飞入天宫玩仙府。
次韵柳通叟寄王文通
黄庭坚（宋代）

故人昔有凌云赋，何意陆沉黄绶间。
头白眼花行作吏，儿婚女绶望还山。
心犹未死杯中物，春不能朱镜里颜。
寄语诸公肯湔祓，割鸡今得近乡关。
感事次曹霜厓韵二首 其二
潘希曾（明代）

江干岁晚众芳残，闭户经旬意鲜欢。留得后园含翠柏，往来只合共君看。
泽民见示游洞宫护圣二诗次来韵
吴芾（宋代）

洞府藏真锁碧峦，我来顿觉百忧宽。
真人已去留遗像，古木犹存翳旧坛。
清入杖藜襟抱豁，冷侵衣袂骨毛寒。
何妨便作诛茅计，幸我年来已挂冠。
如梦令·怀谭友夏月到
王微(明代)（南北朝）

闲庭如昼，修竹长廊依旧。对影黯无言，欲道别来清瘦。春骤，春骤，风底落红僝僽。
海珠游览
吴旦（明代）

地控鲛人室，天回象帝宫。宝花纷映水，香阁迥临空。

刹影江鸿触，钟声海雾笼。戒珠长不灭，灵景夜昭融。
兄子高赴廷对
魏了翁（宋代）

九十九峰矗天起，家在前峰夕阳里。
蛮徭虎豹断行人，小市寒城净如水。
驩传有客闯然来，{左扌右监}衣视之吾兄子。
云从诸侯贡，往备天子使。
来时吾父为我言，女之靖州问安否。
靖州苦好修，女从得师友。
世方白首声利场，父诏承乃如此。
柳阴花影春风香，喜极无言澹相对。
家学既尔殊，天资亦云美。
自庵寂寥无可赠，赠以庵中一个自。
吾闻古之人，仕学皆为己。
上不可欺其君，下不忍虐其类。
此岂有为然，凡以自靖耳。
我之行止命於天，上下四方难豫拟。
旦将处靖献于君，无限功夫归语尔。
杨周辅来考试刑法同在别闱刚直士也喜为赋此
晁公溯（宋代）

风俗嗟久衰，所见皆软熟。
今年客益州，得此一士足。
古来丰镐都，气压瀍涧卜。
岂须和氏璧，自有蓝田玉。
琉璃非不佳，炯炯先夺目。
只堪供把玩，彼脆宁受触。
爱君坚重质，坐阅世翻覆。
来试法家流，因论廷尉狱。
张汤善爰书，专乱汉约束。
何尝守律令，正尔舞桎梏。
若人甚耿介，不待城旦读。
恨我无长风，送君骑鸿鹄。
徐五十六索勤有种德二轩诗各赋一首 其二
周紫芝（宋代）

结庐须种木，乐饥须种谷。种木十年能几长，种谷眼前无乃速。

人生安得俟河清，谁能忍饥百年待德成。君不见千古一皋陶，此事世亦少。

颇能化俗成唐虞，何乃灭国先六蓼。慎勿说梦与痴人，著意劝渠渠不晓。

南邻门耀三戟光，北邻牛马谷可量。浮云变灭那得常，安乐只有襄阳庞。
唐乐府十首 其三 吊西人
刘驾（唐代）

河湟父老地，尽知归明主。将军入空城，城下吊黄土。

所愿边人耕，岁岁生禾黍。
除夕
舒岳祥（宋代）

软煖炉星火，新香甑雪糕。老人消一睡，守岁为徒劳。
青白堂
赵子岩（宋代）

北庵竹玉青，南阶梅雪白。
吏散隐几坐，观化聊自适。
竹青表劲节，梅白留佳实。
太守谢二友，粗官谩陈力。
取名吾有寄，梅竹盖假借。
青白遗子孙，先训存金石。
斯民雕瘵馀，政教当尚德。
虽微甘棠化，韦弦吒三益。
丁酉经由三高亭再和
周郔（宋代）

吴江未到意先倾，杳杳渔歌醉里听。霜晚人家千橘熟，秋晴江上数峰青。

鱼缘香饵吞残钓，鹤趁归帆下远汀。大艑何时眼中见，乘槎拟欲问台星。
行香子
葛立方（宋代）

风透纱窗。叶落银床。夹缬林、吹下严霜。新篘浮蚁，班坐飞觞。有岩中秀，篱中艳，洛中香。

金钿放蕊，玉粒争芳。惯年年、来趁清商。不应素节，还有花王。看正封诗，龟年调，太真狂。
减字木兰花·斜红叠翠
向子諲（宋代）

公下世。此词，公之绝笔也

斜红叠翠。何许花神来献瑞。粲粲裳衣。割得天孙锦一机。
真香妙质。不耐世间风与日。着意遮围。莫放春光造次归。
升仙谣
吴龙翰（宋代）

衣缥缈，佩丁东。金茎滴香露，玉树生凉风。冲破青冥跨黄鹤，身披星斗珍珠络。
杂兴 其二
刘克庄（宋代）

自从失关隘，国荡无藩篱。血喋渭耕处，草荒汉坛基。

获复以泸叛，坏势如败棋。设非城古渝，遂举蜀弃之。

吁嗟今之人，不念筑者谁。但见绳陈汤，未闻言李齐。

曾忆建隆殿，老柏生新枝。方喜立赤帜，俄已变黑旗。

昔欲包秦巩，今乃防嘉眉。澈也客金吾，于何驻旌麾。

孟坚出塞铭，仲宣从军诗。吾耄不可待，何以慰离思。
潇湘八景画·渔村夕照
朱瞻基（明代）

岳阳城头望湘浦，芳草垂杨迷古渡。
晴岚霏白夕阳红，渺渺江村天欲暮。
渔家茅屋住汀洲，罢钓归来稳系舟。
自念生涯在网罟，临风高挂向船头。
出水鲜鳞杂紫蟹，垆头有酒还堪买。
东邻西舍当此时，欢笑声余歌款乃。
豚鱼吹浪白连天，隔江贾客促归船。
余光远映双凫外，残影半落孤鸿边。
湖上高楼云外起，下瞰湖湘千百里。
凭高一望楚天低，云树苍苍暮山紫。
投所知
张蠙（唐代）

十五年看帝里春，一枝头白未酬身。自闻离乱开公道，

渐数孤平少屈人。劣马再寻商岭路，扁舟重寄越溪滨。

省郎门似龙门峻，应借风雷变涸鳞。
柬倪梅村
胡仲弓（宋代）

萧寺相逢喜溢眉，未言心事我先知。
半生风月樽中酒，十载江湖社里诗。
满眼秋容关客况，背时春色到南枝。
翻思旧日长安市，醉拍栏干歌楚辞。
句
真元（唐代）

精明合浦珠相似，断割昆吾剑不如。
酥乳
王偁（明代）

一双明月贴胸前，紫禁葡萄碧玉圆。
夫婿调疏绮窗下，金茎数点露珠悬。
秋霁 泛舟西湖，薄暮坐湖心亭待月
龚翔麟（清代）

买酒西泠，正萧萧雨歇，白羽风净。别浦喧禽，长堤无柳，六桥空带烟暝。

采菱歌静。划波又见挐鱼艇。但目极、南北、两峰斜照乱鸿影。

湖心亭子，游屐都归，留与吾曹夜凉饮。谢多情、纤阿放彩，鸳鸯露宿不知冷。

半被朗吟惊乍醒。梦梁堪忆，红蕖种满方塘，月中香远，一奁秋锦。
句
孙协（宋代）

端溪紫玉试自涤，磨动玄云驱霹雳。
游洞灵观
陈羽（唐代）

初访西城礼少君，独行深入洞天云。

风吹青桂寒花落，香绕仙坛处处闻。
诗酒琴棋客五首和年兄雍都堂 其五
区元晋（明代）

何处能忘客，云閒竹径低。定盟须颖脱，逋害借鸡啼。

野洞柴门僻，江山雪舫迷。折梅思陇上，春色满南溪。
塞上曲
陆游（宋代）

老矣犹思万里行，翩然上马始身轻。
玉关去路心如铁，把酒何妨听渭城。
庚辰清明州衙不送新火
祖无择（宋代）

禁烟故事存遗俗，改火平时有旧章。
纵道齐民皆按堵，堪惊烜旧昧修方。
晨炊已绝供宾馔，春酒何来独酌觞。
不似前年为客日，富邻犹许借余光。
和君实微雨书怀韵
范纯仁（宋代）

老畏风光速，閒知日晷添。惜春逢雨急，病酒与愁兼。

采蕊蜂须湿，衔泥燕觜黏。水声淙曲沼，花气递疏帘。

坠絮柔铺径，高梧翠倚檐。清伊照窗碧，少室插云尖。

老蔓蛇难蛰，残红火不炎。邀朋拟白社，取友尽苍髯。

馔具虽真率，宾仪去谨严。主公纡绣衮，词伯玩书签。

陶冶恩唯旧，葭莩契偶沾。尊崇储峻岳，高洁仰孤蟾。

社稷勋无敌，轲雄学不厌。威声传异域，名姓到穷阎。

宾主均欢爱，乡闾化静恬。应怜孤客志，粗守小官廉。

饥赖监河粟，贫无遗盗缣。清朝惭禄薄，丰岁喜鱼占。

识暗妨时用，心愚以古潜。狂歌忘皓首，醉眼怯青帘。

东阁容疏放，西都慰伫瞻。酬诗常愧拙，负弈固非谦。

久玷题评末，深蒙道义渐。虚舟不复系，所向可无嫌。
送成宝慈侍御言事被逮
范景文（明代）

景运丽中霄，阶扉翳重雾。大道忽沦夷，疏稗茂嘉圃。

抱叶秋风忽，独鹤扬清嗉。昌言排九阍，口诛振末步。

未忧天听高，恐为先圣惧。伦彝既大明，生死何足顾。

阳德正方亨，丰蔀莫能锢。风雷感帝心，昂首骧皇路。

君子勖敬身，同心要主悟。莫言虎啮人，相戒公无渡。
雪后晚晴四山皆青惟东山全白赋最爱东山晴后雪二绝句 其一
杨万里（宋代）

只知逐胜忽忘寒，小立春风夕照间。最爱东山晴后雪，软红光里涌银山。
沈庄樗古隶歌
李崧（清代）

银光横陈泻寒玉，力排龙虎断鳌足。兵甲销磨古战场，折戟沉沙遗锈镞。

是谁作此古隶书，庄樗先生出凡俗。先生耆年鬓萧骚，手模碑版情偏豪。

苍崖古庙及破冢，每过其处常周遭。一点一画无假借，心摹手追不轻下。

青霄纷纷乱粟雨，魍魉呼号鬼神诧。秦有程邈汉蔡邕，钟繇梁鹄称神工。

有唐鼎足韩蔡李，兼擅数子推玄宗。

国初顾苓与郑簠，大江以南称两雄。苓也谨严笔屈铁，簠也流宕徒横从。

先生奋起更超越，网罗今古无遗踪。赠予长笺并短幅，大如盆盎细如粟。

玉轴牙签座上陈，周鼎商彝眩人目。海阳程旭吾及门，善写丹青颇得名。

一见法书狂叫绝，临摹面壁搜杳冥。苦心经营忘昼夜，形枯神瘁戕其生。

呜呼！造物毓才禀元气，君之精力雄健谁能争？
小艇
陆游（宋代）

放翁小艇轻如叶，只载蓑衣不载家。
清晓长歌何处去，武陵溪上看桃花。
三朵花（并叙）
苏轼（宋代）

房州通判许安世，以书遗余言：“吾州有异人，常戴三朵花，莫“其姓名，郡人因以三朵花名之。
能作诗，皆神仙意。
又能自写真，人有得之者。
”许欲以一本见惠，乃为作此诗。
学道无成鬓已华，不劳千劫漫烝砂。
归来且看一宿觉，未暇远寻三朵花。
两手欲遮瓶里雀，四条深怕井中蛇。
画图要识先生面，识问房陵好事家。
夜游韶音洞同徐萧二君
顾璘（明代）

重华昔南狩，乘云苍梧岑。元德被千载，山川渺崇深。

伊谁慕遗迹，号此空江浔。坤灵启虚窦，孤嶂丛篁森。

南风从中来，锵然协韶音。上有孤凤皇，扬采仪青林。

游览值初夜，盘桓剧幽寻。二子兴不浅，高歌五弦唫。

榜舟涉水府，秉烛跻嵚崟。依微历石径，寒露清人襟。

照壁颂古文，虫书黯销沈。感之叹陵谷，浊酒聊共斟。

赋诗亦何谓，祗以昭遐心。
保定士人以所藏太白像见示笔意甚奇为题此李去非好吟太白之裔欤书一本送之
家铉翁（宋代）

晨兴有客访我来，光采燄燄出屋上。衔袖疑有希世珍，徐而出之岸然长庚相。

高标直欲干青冥，逸气可以走象罔。传来定非凡俗工，应有高人得之自梦想。

愿君宝藏勿轻畀，瓣芗朝夕勤向仰。可以长君胸次之瑰奇，可以助君诗情之豪畅。

傥来万事付浮云，眼中随地得真赏。他年若遇天台坐忘真，便应骖鸾御鹤朝神清，一洗人间千劫尘中尘。
奠谒曲江墓
张欣（宋代）

中兴创业两兴唐，遗烈谁如魏与张。笏在孰知囊可宝，书成未觉鉴今亡。
尚书打球，小骢步骤最奇，因有所赠
徐夤（唐代）

善价千金未可论，燕王新寄小龙孙。逐将白日驰青汉，

衔得流龙入画门。步骤最能随手转，性灵多恐会人言。

桃花雪点多虽贵，全假当场一顾恩。
琵琶行
戴复古（宋代）

浔阳江头秋月明，黄芦叶底秋风声。
银龙行酒送归客，丈夫不为儿女情。
隔船琵琶自愁思，何预江州司马事。
为渠感激作歌行，一写六百六十字。
白乐天，白乐天，
平生多为达者语，到此胡为不释然。
弗堪谪宦便归去，庐山政接柴桑路。
不寻黄菊伴渊明，忍泣青衫对商妇。
云泉仙馆次壁间韵与易实甫同诸子作
丘逢甲（清代）

一径凌空破晓烟，眼中秦汉古山川。何年穿石泉飞瀑？满地栽山海化田。

不肯丹黄秋后树，别开日月洞中天。云霞管领吾谁證，七十二峰无限缘。
晚虹
李纲（宋代）

小雨初收杳霭中，日华照作美人虹。五重绚彩萦层汉，数幅轻绡飏远风。

饮涧未应占美恶，干阳何必问雌雄。桑榆暮色苍然至，隐隐犹拖半段红。
都下送辛大之鄂
孟浩然（唐代）

南国辛居士，言归旧竹林。
未逢调鼎用，徒有济川心。
予亦忘机者，田园在汉阴。
因君故乡去，遥寄式微吟。
赠奇松头歌
释文准（宋代）

种松道者道情孤，往个茅庵事事无。
屋内锄头三两柄，烟熏一事醋葫芦。
问渠禅，回首指山前。
问渠道，戴个篛笠去锄草。
再三再四再问渠，拍手呵呵笑欲倒。
却言昔老云门，参见睦州陈长老。
汾阳王单骑见番图歌为郭都督作
王世贞（明代）

中兴八叶唐成王，手挈太阿归权珰。是时吐蕃大披猖，河陇业已禠冠裳。

回纥角之蕃益张，横毡浴铁霾大荒。其气似欲吞秦凉，令公七尺万众当。

亲捧红日腾扶桑，九花神虬超欲骧。𦑂翿贝带青丝缰，令公眼底无豺狼。

免胄微见须髯苍，大酋咋指小酋僵。两都香火当复长，乞公片语还毡乡。

举觞釂天天为黄，马毛猬缩喑不扬。万刃立捲三秋霜，先声一夜摧西羌。

穹庐倒卓赞普亡，俘儿解辫血洗创。朔方以北仍称唐，归来钟鼓登明堂。

二十四考黄金方，临淮愧死军容忙。田家老奴跽道傍，何来枢密开同光。

后人往往誇身强，将军少年铁裲裆。连钱插羽梨花枪，用如电掣星流芒。

巴蜑賨叟黄头郎，爱养死力同肝肠。一苇坐扫千馀皇，为侯此图侯莫忘。

白茅虎竹出御床，还侯太尉邑汾阳。
同张明成司业饮管子安使君舟中申旦而别各赋一诗
朱多炡（明代）

未妨关法急，来就使君期。胜算藏彄戏，遍师刻烛诗。

闻歌两岸近，荡桨百壶移。野烧侵沙灭，疏钟渡水迟。

西山半衔月，南浦暗流澌。旅雁啼更彻，樯乌讹尾时。

江空人籁息，衣冷曙霜欺。极乐无朝夕，轻装动别离。

脂膰秣五马，前路满旌麾。
盘洲杂韵上 丹桂
洪适（宋代）

无癖不誉儿，有诗非责子。丹桂几枝芳，对之空颡泚。
辛巳年二月初四日夜半后梦中作
耶律铸（宋代）

春寒每恨花开早，春暖何妨花较迟。休为玉人惊老去，春寒春暖总相宜。
高都护骢马行
杜甫（唐代）

安西都护胡青骢，声价欻然来向东。
此马临阵久无敌，与人一心成大功。
功成惠养随所致，飘飘远自流沙至。
雄姿未受伏枥恩，猛气犹思战场利。
腕促蹄高如踣铁，交河几蹴曾冰裂。
五花散作云满身，万里方看汗流血。
长安壮儿不敢骑，走过掣电倾城知。
青丝络头为君老，何由却出横门道？
偈颂一百三十六首 其四
释惟一（宋代）

和暖上元天气，是处笙歌动地。瑞岩无可设施，随分放灯一二。
元夕同诸生游城隍庙
朱纯（明代）

楼阁卧龙颠，良宵境更偏。琼崖明霁雪，綵树散春烟。

瑞气连蓬岛，欢声动市廛。灵区真胜绝，游客竞喧阗。

侧径攒珠履，平坡散锦鞯。鼓钟喧下界，灯火灿中天。

风引仙韶远，花随舞妓旋。香云同馥郁，人月共婵娟。

乱沸笙歌海，高张锦绣筵。千门同胜集，四野乐丰年。

生意同群卉，妖氛净八埏。升平端可颂，会合况词仙。
挽吉溪吴助教 其一
罗从彦（宋代）

室富真儒业，门多长者车。明经方教子，得第已荣家。

性守仍知分，天然不爱奢。百年成古昔，行路亦咨嗟。
题新会胡湛吾号
邓良佐（明代）

千仞圭峰削壁阴，多君萧散在山林。观生自淡云霞思，阅世能澄水月心。

花影半窗移午梦，渔歌一曲濯烦襟。汉阳亦有庞公宅，不似江门寄兴深。
宫人斜
雍裕之（唐代）

几多红粉委黄泥，野鸟如歌又似啼。

应有春魂化为燕，年来飞入未央栖。
次韵前人祈雨未应二首
陈著（宋代）

交秋苦旱走疲农，惟合投忱地府龙。
里社相师凭梵呗，山川无语笑盲聋。
忍教地宝罹枯渴，安得天机捷应舂。
联日定劳君眼力，雨晴只隔望春峰。
海楼为宛丘秋藏用题
张翥（元代）

不著阑干百尺高，难容此客卧云涛。深连厚地三千轴，迥压神云十五鳌。

日影夜生浮画栋，珠光秋孕射霜袍。醉来白眼看馀子，未许元龙气独豪。
宿杜曲花下
白居易（唐代）

觅得花千树，携来酒一壶。懒归兼拟宿，未醉岂劳扶。

但惜春将兼，宁愁日渐晡。篮舆为卧舍，漆盝是行厨。

斑竹盛茶柜，红泥罨饭炉。眼前无所阙，身外更何须。

小面琵琶婢，苍头觱篥奴。从君饱富贵，曾作此游无。
漳河
许及之（宋代）

出郭安阳漾碧波，黄流汩汩泛漳河。河滨饮水令人瘿，岸石其如腹疾何。
长寿仙 道宫皇庆三年三月三日圣节大宴
赵孟頫（元代）

瑞日当天。对绛阙蓬莱，非雾非烟。翠光覆禁苑。正淑景芳妍。

彩仗和风细转。御香飘满黄金殿。喜万国会朝，千官拜舞，亿兆同欢。

福祉如山如川。应玉渚流虹，璇枢飞电。八音奏舜韶，庆玉烛调元。

岁岁龙舆凤辇。九重春醉蟠桃宴。天下太平，祝吾皇，寿与天地齐年。
潮生
屠本畯（明代）

潮生君未来，潮落君又去。
来去总无常，劳劳西江渚。
江渚月明潮又回，郎行那得好怀开。
明朝试看天边月，不待潮生荡桨来。
颂古三十三首
释师观（宋代）

前三三与后三三，不可承当不可参。
更问清凉多少众，月移松影落寒潭。
满江红（寿章殿院）
曾寓轩（宋代）

细数班行，阿谁是、调元手段。君不见、当涂往岁，饥民流散。天幸立庵来歇焉，留心济粜无遗算。未须臾、千里复安居，无愁欢。

公与相，天皆愿。天施报，如符券。看青州阴骘，富公公案。已筑新堤旌异数，便膺虚席非常眷。待明年、孤矢再垂门，蒙宣劝。
白日有閒吏青原无惰民为韵奉寄李成德十首 其四
释德洪（宋代）

客来清对榻，客去闭深关。聊为文字饮，酬唱相往还。

朝来公事少，白日吏长閒。
待月
欧阳澈（宋代）

停杯邀月宴华堂，苦恨山高阻兴狂。海峤岂能藏素魄，云衢终兴布寒光。

须臾帘捲银蟾影，次第樽浮桂子香。正好吹箫恰无月，姮娥应见我恓惶。
自湘赴广道间杂咏·山樊
李曾伯（宋代）

不见花开处，香浮七里村。
试从负外觅，端是有山樊。
程参政挽诗三首 其二
洪适（宋代）

圣主更琴瑟，真儒政事参。上阶占两两，东第得潭潭。

忽卧漳滨疾，虚传渑水谈。骅骝好千里，底事学吴蚕。
送春
雍陶（唐代）

勿言春尽春还至，少壮看花复几回。

今日已从愁里去，明年更莫共愁来。
登华山三首 其三
高孝本（清代）

直到神仙窟，阴阴紫翠浓。希夷云际卧，毛女树边逢。

二十八潭水，五千馀仞峰。烟霞都踏遍，欲跨两茅龙。
逍遥咏
宋太宗（宋代）

道者强名立，清虚隐显深。
欲行千里路，别探一般心。
景象空天远，何劳意马寻。
玄谈通智慧，曩动至从今。
除夕前一夜斋宿起居注馆燃烛校书有述
齐召南（清代）

度岁犹多斗粟储，双清心迹称斋居。来分禄阁青藜火，细照琼斋绿字书。

泼水寒衾经雪后，如雷春爆定更初。何人此夕还开卷，积习平生笑未除。
郑无贰和予杂言有缘督之句用韵谢之
方回（元代）

可食不必驼峰肉，可居不必鸱尾屋。
竹璃菜羹人得知，此中有士定不俗。
东里先生癯似鹤，閒门不受童蒙渎。
七弦琴外棋一枰，七星冠上巾一幅。
忽然一日紫阳虚叟来，暂肯朦胧开睡目。
朝闻客子代穰侯，暮见河阳诛汧督。
居然鹏鷃自不齐，孰谓熊鱼俱所欲。
平生此老世人嫉若雠，至此方知夔一足。
无心敢徼失马福，勿用小荣包大辱。
富儿贵公百花尽，吾曹冷落如残菊。
君不见老氏故书教我云，守雌守黑为溪谷。
会当访公更谋一大醉，幕天席地鼾卧无南北。
和昌英叔夏至喜雨
杨万里（宋代）

清酣暑雨不缘求，犹似梅黄麦欲秋。
去岁如今禾半死，吾曹遍祷汗交流。
此生未用愠三已，一饱便应哦四休。
花外绿畦深没鹤，来看莫惜下邳侯。
小偈奉简卧云室中老师 其一
危素（元代）

坐禅铭自集云传，一念还超佛祖前。此是菩提真种子，开华成实自年年。
淮上怀古 其二
胡璧城（清代）

一自飞龙出凤阳，山川丰沛故人乡。九门燕市都重奠，十庙鸡人草渐荒。

漆室凄凉高帝冢，朱门摇落大功坊。到来四镇成何事，落日疏林满建康。
蔡提干卜居
释居简（宋代）

男儿胸中奇，忍作怀土羞。冒荣复素食，矧乃羞之尤。

谩令儿女复，欣戚相喧啾。东家新买邻，百万未易酬。

邻人何人斯，百万蒱博俦。娄叱九折驭，朗吟三硖秋。

结客尽群玉，税驾半九州。痹存万间志，资乏三径谋。

长沙与吴会，岂必真菟裘。濯足门前溪，泛月溪上舟。

有客共吟啸，有书同校雠。有时鼓瑟琴，亦复飞觥筹。

论士笑浮俗，得失令人愁。重官不重名，不约常相侔。

乡来飞将军，渠岂不足侯。名落天地间，迥觉天地遒。

谬侯纷如蚁，千古众楚咻。至今谬与贤，渭与泾殊流。

高名独不死，天地同悠悠。
思归
储泳（宋代）

客楼高处望，独立对斜晖。
负郭有田在。故山何日归。
秋深杨柳薄，水阔鹭茑飞。
风景正萧索，何堪闻捣衣。
乌栖曲
江总（南北朝）

桃花春水木兰桡。
金覊翠盖聚河桥。
陇西上计应行去。
城南美人啼着曙。
历代诗·三国
杨简（宋代）

蜀从刘备传后主，四十余年为魏虏。
吴传孙亮至孙休，晋封孙皓归命侯。
魏有文明俱称帝，齐王高贵还相继。
陈留王立共五君，大业卒传司马懿。
挽吴总干 其二
李曾伯（宋代）

夙托弥甥列，常怀范叔寒。门阑多厚盼，樽俎有馀驩。

衣笥袍犹恋，书邮墨未乾。官身羁执绋，清泪为公弹。
送陆畅归湖州因凭题
孟郊（唐代）

淼淼霅寺前，白蘋多清风。昔游诗会满，今游诗会空。

孤吟玉凄诗，远思景蒙笼。杼山塼塔禅，竟陵广宵翁。

饶彼草木声，髣髴闻馀聪。因君寄数句，遍为书其丛。

追吟当时说，来者实不穷。江调难再得，京尘徒满躬。

送君溪鸳鸯，彩色双飞东。东多高静乡，芳宅冬亦崇。

手自撷甘旨，供养欢冲融。待我遂前心，收拾使有终。

不然洛岸亭，归死为大同。
和朱主簿四首
刘克庄（宋代）

在朝无友助，于野有人同。生愧饮牛叟，死惭招鹤翁。

未应千载后，也似百年中。一掬珠林泪，凭高洒北风。
喜雨
陆游（宋代）

雨气侵人暮不休，雨声逼枕冷飕飕。
方欣草木有生意，已报沟池无涸流。
避湿入檐怜病鹤，争巢逐妇叹鸣鸠。
老农自喜知时节，夜半呼儿起饭牛。
种花
王棨华（清代）

种心心与爱花殊，日掩重门一事无。随意栽培随意长，何须检点费工夫。
谢苍筤寄游燕子矶诗答之
马春田（清代）

三十年前记泊舟，扑江燕子有危楼。马周字已题前日，谢朓诗今在上头。

东水潮来天共碧，西风客去意仍留。飞飞不与龙蟠远，终古多情是石尤。
返山居
王镃（宋代）

草庐梦醒旧南阳，万事灰心笑一场。
齿漱石泉消酒渴，手挼草一染衣香。
菊花夜白因添月，柿叶秋红不是霜。
大鸦今时无问字，天风时到响琴床。
出真阳峡十首
杨万里（宋代）

今岁春流涨又销，水痕犹印石间茅。
浮槎却被春流误，长挂江边小树梢。
和韩丞相玉汝登见山阁
李复（宋代）

丹青岌嶪冠鳌丘，地辟天开洗百忧。万窍倚空号一噫，八川盘野会千流。

浮云晚日悲馀翠，废苑荒陵怨暮秋。自昔登临思善赋，高吟岂向世间求。
世之咏物者采春花而落秋实余欲矫其失作冬果十咏 其十 榴
方一夔（宋代）

种自涂林得，名随博望来。半因霜虐重，多为雨淫开。

粒破冰生骨，房分珠带胎。玉匙飞一饷，为我配金罍。
赠薛秀才
韦庄（唐代）

相辞因避世，相见尚兵戈。乱后故人少，别来新话多。

但闻哀痛诏，未睹凯旋歌。欲结岩栖伴，何山好薜萝。
鲍潮州挽词 其二
楼钥（宋代）

客授壬辰岁，巍科盛永嘉。芹宫屡挥麈，竹院几烹茶。

假守深交谊，清谈及道家。犹怀郡斋晚，群雀噪檐蛇。
论肉
贾似道（宋代）

肉色欠纯正，腰上多红铃。
月头红白间，百战不能赢。
绍兴以后祀感生帝十六首 其四 降神用《大安》。
郊庙朝会歌辞（宋代）

惟神之安，方解羽銮。赤旂霞曳，从以炎官。居歆嘉荐，肸蚃灵坛。

神之格矣，民讫多盘。
酬王哦松八景 其六 浙江春潮
释居简（宋代）

素车白马作前驱，垒雪屯云拟不如。尺纸忽翻千尺练，断魂强弩控弦初。
满庭芳（元夕上邵武王守子文）
戴复古（宋代）

草木生春，楼台不夜，团团月上云霄，太平官府，民物共逍遥。指点江梅一笑，几番负、雨秀风娇。今年好，花边把酒，歌舞醉元宵。

风流，贤太守，青云志气，玉树丰标。是神仙班里，旧日王乔。出奉板舆行乐，金莲照、十里笙箫。收灯后，看看丹诏，催入圣明朝。
鸣琴
梅尧臣（宋代）

虽传古人声，不识古人意。
古人今已远，悲哉广陵思。
山居乐二首
李言恭（明代）

一径杳无车马，万山忽有人家。
相问不知岁月，惟见开花落花。
中秋诸客过集是夕余病初起
区大相（明代）

主人今强起，众客且为欢。共是天涯望，谁堪枕上看。

香风出桂苑，冷露濯金盘。乞取长生药，何人住广寒。
偶作
释文珦（宋代）

风露洗空寒，秋清四体安。
偶扶筇杖出，因采菊花餐。
老觉心情懒，閒知世界宽。
寒山诗一卷，随意作经看。
癸亥立春日煮茗於石池寺见庚戌中盛二十舅中
黄庭坚（宋代）

中叔风流映江左，当年桃李自光辉。
看成佛屋上云雨，不忍学宫茺蕨薇。
人物深藏青白眼，官联曾近赭黄衣。
蛛丝柱後惠文暗，惟悴今乘别驾归。
次韵黄斌老所画横竹
黄庭坚（宋代）

酒浇胸次不能平，吐出苍竹岁峥嵘。
卧龙偃蹇雷不惊，公与此君俱忘形。
晴窗影落石泓处，松煤浅染饱霜兔。
中安三石使屈蟠，亦恐形全便飞去。
渡黄河
顾大典（明代）

疲马日投北，间关意若何。
星霜催短鬓，风雨渡长河。
远道逢人少，归心入梦多。
未能逃世网，微尚竟蹉跎。
博望驿登小亭次韵
陈洪谟（明代）

驿舍何年构此亭，登高小坐有馀清。风翻翠竹来淇上，云绕前馀忆洛城。

瘴海羽书随雁过，晨门箫鼓放人行。民穷尚说频年旱，田里萧条久废耕。
跋黄京甫必昌提干四书讲义
五迈（宋代）

吾友黄京甫，顺资厚以浑。
自了场屋债，偏参诸老门。
四书不释手，日旰忘晨飧。
超悟到圣处，不能忘于言。
序讲凡五篇，字字比玙璠。
伊洛有心印，传受百圣源。
紫阳有心灯，瞩破万世错。
得君再细绎，提醒钩其玄。
如印一洗涤，篆籀宛然存。
如灯增膏油，光焰大且敏。
我昔从师以，是书粗计论。
老大学不进，德性焉能尊。
因君重感慨，旧闻日当温。
愿言剪枝叶，作音事本根。
榴花下与柱史三峰立谈感而偶成
张诩（明代）

石榴花下立清阴，人世劳劳慨古今。三尺龙唇千古调，岂期衰朽遇知音。
雪晴
萧澥（宋代）

一雪晓来旋放晴，瓦沟余滴响中庭。
开窗已上三竿日，满岭松梢醉未醒。
示槱默 其二
钱时（宋代）

飞蛾恋逐眼前光，身殒膏火空茫茫。蛆蝇变化出复没，生死不离污秽场。

求之有道得有命，可把枯荣乱邪正。进德修业当及时，去去光阴难语进。

汝为君子无腼颜，啜菽饮水尽亲欢。不然正使位一品，九地含羞吾得瞑。
酒中十咏。酒泉
皮日休（唐代）

羲皇有玄酒，滋味何太薄。玉液是浇漓，金沙乃糟粕。

春从野鸟沽，昼仍闲猿酌。我愿葬兹泉，醉魂似凫跃。
讽养鸽
绍兴太学（宋代）

万鸽飞翔绕帝都，朝昏收放费功夫。
何如养取云边雁，沙漠能传二圣书。
送子发还零陵
邹浩（宋代）

我自罪大当投荒，君胡为乎亦遑遑。马蹄舟楫困川陆，省定违离萱草堂。

由来孤操绝流俗，屹与巨镇遥相望。洞庭以南渺无际，气象突兀收湖湘。

平时事事不入眼，惟恐有愧如毫芒。色难直到古人处，以其绪馀均四旁。

馀波邂逅亦及我，使我方寸失感伤。我亲白发照闾里，我身局蹐瘴疠乡。

两儿随母仍旧寄，骨肉星散知几方。乾坤子初无薄厚，恩为雨露威雪霜。

二柄交持不偏用，万汇生成如审量。我虽弃掷五岭外，亦必有日蒙恩光。

故人亭边是归路，尚得握手输中肠。将分无可为君语，独有高义无时忘。
太平天庆观题壁五首 其一
郭祥正（宋代）

缥缈朱楼浮绛烟，瀰漫碧酒汎金船。琼花满树春长在，知是人间换几年。
不见胡仲隶题苏溪僧壁
林季仲（宋代）

念别三年久，相望一舍间。
无人寄消息，风雨暗前山。
水乡闻雁
释文珦（宋代）

短景又还暮，羁愁那易禁。
半生无著莫，万事任浮沉。
衲敝芦花冷，炉存葑火深。
云间断行雁，时复动哀吟。
古意
胡奎（元代）

皎皎连城璧，乃在巨璞中。无人辨其真，甘与燕石同。

所以卞和氏，抱泣秋山空。
次韵和张宣德合江亭
刘攽（宋代）

此水此山今昔游，苍烟古木又穷秋。起随佳士初乘兴，忽话离穷始欲愁。

南极早知无到雁，北天那可际归舟。老身学得灰心也，不是灰心泪已流。
和虚斋劝农十诗
郑清之（宋代）

恰好农时踏翠烟，睡龙惊起雨公田。
官程便作乘闲看，不用扁舟学计然。
送张少府
钱起（唐代）

愁云破斜照，别酌劝行子。蓬惊马首风，雁拂天边水。

寸晷如三岁，离心在万里。
游层岩
练潜夫（宋代）

朝寻白鹅山，夕次层岩曲。中虚谷窈窕，一水流其腹。

澄渟注渊奫，冬夏不盈缩。初疑有神物，毛骨森戚促。

魂惊不敢吐，发腻不敢沐。跨梁怛临深，矧敢濯余足。

闻昔宅秘怪，蒙鸿状河渎。黄昏嘷猩鼯，正昼飞蝙蝠。

豚肩走巫觋，歌舞神所欲。寻幽到其趾，精爽戒托宿。

张公熙宁初，曾是舒幽独。镌题百许字，焕烂夺人目。

几呵护守严，百魅不敢触。往往风雨夜，啾啾鬼神哭。

乃知正直士，所至即蒙福。往时元次山，今日蒋颖叔。

或镵阳华铭，或刻舜祠录。与公成三人，万代仰高躅。

因书岩石间，聊用美淇澳。
酹江月（子庆母八十）
熊大经（宋代）

人生八十，自儿时祝愿，这般年数。滴露研朱轻点笔，个个眉心数字。萱草丛边，梅花香里，真有人如此。红颜青鬓，儿时依旧相似。

堪笑生子愚痴，投身枳棘，欲了官中事。万叠关山遥望眼，遐瞬白云飞处。膝下称觞，门前问寝，幸有嵩谟子。更望此去，十分好学彭祖。
寄子静
刘子翚（宋代）

有约来何晚，行吟溯远风。
老怀清似水，双鬓乱如蓬。
晤晤非无得，疏慵政略同。
秋来湖上集，只是欠单公。
题两猿图
朱晞颜（宋代）

穿林饮涧啸秋风，活计虽殊乐意同。自笑平生山野性，一生何事著樊中。
过韶石 其一
区大相（明代）

玉辇南巡日，从天降九韶。仍闻舞百兽，真想格三苗。

风雨仙灵集，云霞绛节朝。有时磐石上，天籁暮萧萧。
访沈启南中道相遇既示斐章且形绘事赋答
史鉴（明代）

病起言出游，行行入吴苑。怀我同心人，去此苦不远。

安能待折麻，始为情可展。榜舟溯川流，疾进犹言缓。

天寒鸿雁哀，水落湾埼浅。顾望念何深，独行畏日晚。

日晚将何之，风悲雨凄凄。君子枉前途，引领见容仪。

精神亮相契，遇此如有期。何必造门屏，然后尽中怀。

君行当入城，余亦从此归。方舟且容与，未忍言别离。

别离怅悠悠，于焉聊写忧。暝投兰若中，宴衎叙绸缪。

起坐临前除，弹琴和清谣。重阴翳明月，寒风振山邱。

慷慨令心悲，欲罢不能休。沉吟出门去，鸡鸣忽嘐嘐。
玉仙群谶
白玉蟾（宋代）

持蠡一酌白龟泉，滋味有若醍醐然。
白龟上合玄武精，碧溜甃玉寒涓涓。
何人汲水灌皂木，树必开花趁春绿。
前人遗谶人不知，皂木本应奎娄宿。
金水木火结成丹，复用真土筑为坛。
阿谁会此造化机，千日药成登云端。
友人惠酒殊佳用清光滑辣四字为韵以谢
冯时行（宋代）

冠豸取能触，佩剑取能割。
饮酒移气体，我亦嗜清辣。
举白欲下咽，丹腑已通达。
温温坎离间，正气自旋斡。
於焉养真男，险语犯天闼。
千锺建太平，岂徒为消渴。
酬王补阙惠翼庄庙宋丞泚赠别
李白（唐代）

学道三千春，自言羲和人。轩盖宛若梦，云松长相亲。

偶将二公合，复与三山邻。喜结海上契，自为天外宾。

鸾翮我先铩，龙性君莫驯。朴散不尚古，时讹皆失真。

勿踏荒溪坡，朅来浩然津。薜带何辞楚，桃源堪避秦。

世迫且离别，心在期隐沦。酬赠非炯诫，永言铭佩绅。
谒新汉州范文叔
度正（宋代）

叹息中兴后，斯文一发如。
废兴天有命，用舍道何疏。
太史遗风在，南翁绝学馀。
君王欲尧舜，安得赋归欤。
五月同州奏牡丹一枝开三花
夏竦（宋代）

上圣德风驰率土，左冯嘉气袭鸿英。
疏丛一干迎春茂，繁艳三房表瑞呈。
承献珍图昭美应，考祥花品见维祯。
帝宸钦翼崇昭报，薦玉燔柴极至诚。
三月三日诏宴西池诗
颜延之（南北朝）

河岳曜图，圣时利见。于赫有皇，升中纳禅。载贞其恒，载通其变。

大哉人文，至矣天眷。昭哉储德，灵庆攸繁。明两紫宸，景物乾元。

帝宗庵蔼，惟城惟蕃。衮衣善职，彤弓受言。饰馆春宫，税镳青辂。

长筵逶迤，浮觞沿溯。
踏歌行·梦里思大漠
刘致（元代）

梦里思大漠，花时别渭城。长亭咫尺人孤零。愁听阳关第四声。且行且慢且叮咛，踏歌行人未停。
送明甫赴铜铅场六言七首
刘克庄（宋代）

旦市有攫金者，地灵岂爱宝哉。
零陵贪而乳尽，合浦清而蚌回。
次韵姜仁夫秋官过访平湖四首 其四
林光（明代）

初更催县鼓，倒履迓仙槎。细雨销红烛，连床语白沙。
送刘熙载赴省试
王庭圭（宋代）

江南山欲穷，地与荆楚错。君生于其间，秀气郁磅礴。

文章变骫骳，声名久渹硞。至于吐言谈，风味亦不恶。

如何生寒窘，诗书对藜藿。天网罗英材，搜猎遍丛薄。

君材万人敌，百鸟避一鹗。忽从布袖中，盈编出新作。

奇怪惊我前，雷电杂风雹。行当试殿陛，宏文要追琢。

同游三数公，词艺俱赡博。上方集多士，谋欲取京洛。

径须陈治安，端不谈冗龊。致身青云上，去天才一握。

早寄山中人，庶以慰寂寞。
数日前与判院丈有宋村之约雪中有怀奉呈判院通判二丈
朱熹（宋代）

云垂天阔岁将阑，一室翛然独掩关。拥褐不知风折木，开轩惟掩雪漫山。

玄空杳霭低迷外，碧树珑璁掩映间。吟罢左思招隐句，扁舟无路过长湾。
南乡子·黄耳讯初收
吴潜（宋代）

黄耳讯初收。为说鸥汀与鹭洲。争问主人归近远，飕飕。定是登高九月头。有酒且相酬。莫管西风满鬓秋。今日是今明日古，休休。转首鄞江总别愁。
纪危
刘敞（宋代）

四月河水湍，怒风复相乘。维绝柁亦摧，舟人废其能。

中流急回环，顷刻不可胜。性命委自然，岂知所依凭。

堤旁多聚观，失色气崩腾。孰不愿引手，而乏钩与绳。

嗟我亦天幸，既危乃复兴。追思方厄时，汗出如洗冰。

侧闻前此者，覆溺已屡曾。此事通为邦，长民可以惩。

因书作长诗，俾不忘战兢。
独乐园七题·满花亭
司马光（宋代）

吾爱白乐天，退身家履道。
酿酒酒初熟，浇花花正好。
作诗邀宾朋，栏边长醉倒。
至今传画图，风流称九老。
临江仙·堂上箫韶人不奏
刘秉忠（元代）

堂上箫韶人不奏，凤凰何处飞鸣。黄尘扰扰马纵横。谁能知乐毅，志不在齐城。后辈谩搜前辈错，到头义重功轻。海隅四面尽苍生。东风吹绿草，布谷劝春耕。
夏人叔从禹峰先生为湖南之游 其一
郜焕元（清代）

之子湖南去，扁舟意若何。白云衡岳满，青草洞庭多。

幕府裁铙曲，迁人依棹歌。只愁扬子宅，蚤暮少经过。
夏日都门送司马员外逸客孙员外佺北征
李乂（唐代）

日逐滋南寇，天威抚北垂。析珪行仗节，持印且分麾。

羽檄双凫行，兵车驷马驰。虎旗悬气色，龙剑抱雄雌。

候月期戡翦，经时念别离。坐闻关陇外，无复引弓儿。
题盖竹庙
刘子翚（宋代）

双猿啸月寒岩幽，陈侯故家官渡头。
阴阴老木旆旌暗，渺渺惊滩云雾流。
九旅已荷本朝渥，三雁更忻同日侯。
我来瞻拜想遗直，叹息此道今悠悠。
消夏杂咏六首 其三 看山
牛焘（清代）

千岩万壑披裘翁，日日看山落照红。为爱青山似图画，不知身在画图中。
阴狱
丁谓（宋代）

黑水溪旁聊驻马，奈何岸上试回头。
高崖昏处是阴狱，须信人生到此休。
夜渡扬子江
李振钧（清代）

猎猎蒲帆小小舟，海门深锁古今愁。分明一片春江月，风捲涛声疑是秋。
和祠部王员外雪后早朝即事
岑参（唐代）

长安雪后似春归，积素凝华连曙晖。
色借玉珂迷晓骑，光添银烛晃朝衣。
西山落月临天仗，北阙晴云捧禁闱。
闻道仙郎歌白雪，由来此曲和人稀。
生查子（春晴寓兴）
汪莘（宋代）

天上不知天，洞里休寻洞。洞府天宫在眼前，春日都浮动。

我自天来看，他在迷时梦。天则人人总是仙，步步乘鸾凤。
王寺簿过山园
韩淲（宋代）

小园才放一枝梅，便有传呼别驾来。领略风光归草木，经行野路踏莓苔。

人间襟韵须吟笔，花底风流入酒杯。公亦暂时相赏识，诏回天上肯重陪。
近故太师左丞相魏国文忠京公挽歌辞三首 其一
杨万里（宋代）

孝庙深知己，今皇正宰官。一言能定国，二圣得重欢。

立节山相似，容人海未宽。至今死诸葛，虏使胆犹寒。
别怨 霜寒
赵长卿（宋代）

娇马频嘶。晓霜浓、寒色侵衣。凤帷私语处，翻成离怨不胜悲。

更帷叮咛祝后期。

素约谐心事，重来了、比看相思。如何见得，明年春事浓时。

稳乘金腰袅，来烂醉、玉东西。